B. Bugár, podpredseda NR SR: (2003-06-25):
Teraz prosím predsedu Najvyššieho kontrolného úradu Slovenskej republiky pána Jozefa Stahla, aby uviedol stanovisko Najvyššieho kontrolného úradu k návrhu štátneho záverečného účtu Slovenskej republiky za rok 2002. Nech sa páči. J. Stahl, predseda Najvyššieho kontrolného úradu SR: Ďakujem pekne, pán predsedajúci. Vážené dámy poslankyne, vážení páni poslanci, Najvyšší kontrolný úrad Slovenskej republiky v zmysle § 5 ods. 1 zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov vypracoval stanovisko k návrhu štátneho záverečného účtu Slovenskej republiky za rok 2002. V predloženom stanovisku hodnotíme dodržiavanie zákona č. 586/2001 Z. z. o štátnom rozpočte na rok 2002, zákona Národnej rady č. 303/1995 Z. z. o rozpočtových pravidlách v znení neskorších predpisov, zákona č. 563/1991 Zb. o účtovníctve v znení neskorších predpisov a ďalších zákonov a predpisov súvisiacich s hospodárením s prostriedkami štátneho rozpočtu. Ďalej hodnotíme formálnoprávne náležitosti návrhu štátneho záverečného účtu Slovenskej republiky za rok 2002, rozpočtové hospodárenie celkom, príjmy a výdavky štátneho rozpočtu, štátne aktíva a štátne pasíva. Stanovisko sa opiera o kontrolné poznatky Najvyššieho kontrolného úradu za rozpočtový rok 2002 v jednotlivých rozpočtových kapitolách, štátnych fondoch, Národnej banke Slovenska, ďalej, o výrok audítora k účtovnej uzávierke Národnej banky Slovenska k 31. 12. 2002, údaje a informácie poskytnuté Štatistickým úradom Slovenskej republiky. Tu vás prosím o opravu v  predloženom  stanovisku na  strane 13  v druhom odseku, kde preklepom sme uviedli čiastku 6 740 mil. Sk, správne má byť čiastka 6 380 mil. Sk. Tento preklep nemá vplyv na obsah predkladaného stanoviska, je v súlade s tabuľkovým údajom stanoviska. Najvyšší kontrolný úrad konštatuje, že návrh štátneho záverečného účtu Slovenskej republiky za rok 2002 je zostavený v súlade s § 50 ods. 1 zákona Národnej rady č. 303/1995 Z. z. o rozpočtových pravidlách v znení neskorších predpisov, obsahuje výsledky hospodárenia s prostriedkami štátneho rozpočtu za rozpočtový rok 2002. Štátny záverečný účet zahŕňa aj záverečné účty štátnych fondov, prehľad o rozpočtovom hospodárení obcí zostavený podľa účtovných uzávierok obcí, prehľad o rozpočtovom hospodárení vyšších územných celkov zostavený podľa účtovných uzávierok týchto vyšších územných celkov a prehľad o výsledkoch hospodárenia verejnoprávnych inštitúcií vrátane príloh v súlade s § 50 ods. 8 zákona o rozpočtových pravidlách. Štátny záverečný účet Slovenskej republiky obsahuje aj zhodnotenie hospodárenia zložiek verejného rozpočtu v metodike ESA 95, ako aj súhrnnú správu o výsledkoch finančnej kontroly a vnútorného auditu. Skutočný vývoj rozhodujúcich makroekonomických ukazovateľov bol v roku 2002 priaznivejší oproti predpokladom pri tvorbe štátneho rozpočtu. Ekonomický vývoj posudzovaný podľa týchto makroekonomických ukazovateľov bol priaznivejší aj oproti skutočnosti roku 2001. Vyšší rast hrubého domáceho produktu oproti predpokladom sa pozitívne prejavil v príjmovej časti štátneho rozpočtu v kategórii daňových príjmov. Celkové príjmy štátneho rozpočtu v roku 2002 medziročne vzrástli o 7,3 % na 220,4 mld. Sk, čo predstavovalo plnenie oproti upravenému štátnemu rozpočtu na 101,5 %. Pozitívny vývoj príjmov štátneho rozpočtu v roku 2002 ovplyvnil predovšetkým výber daní na úrovni 188,8 mld. Sk, čo bolo o 8,1 mld. Sk viac, ako bolo rozpočtované v štátnom rozpočte. Vyššie plnenie daňových príjmov v roku 2002 súviselo predovšetkým s nárastom výberu dane z pridanej hodnoty medziročne o 11,8 %, spotrebných daní medziročne o 12,7 %, daní z príjmov právnických osôb medziročne o 38,1 % a daní z príjmov fyzických osôb medziročne o 7,5 %. Výpadok nedaňových príjmov o 7,5 mld. Sk oproti schválenému štátnemu rozpočtu a 5 mld. Sk oproti upravenému štátnemu rozpočtu súvisel s nenaplnením rizikových položiek štátneho rozpočtu neštandardného charakteru, a to napr. odvodu zostávajúceho zisku Národnej banky Slovenska v sume 4,7 mld. Sk, odvodov Slovenskej konsolidačnej, a. s., v sume 3,5 mld. Sk a predaja hotela Forum v sume 1 mld. Sk. Neplnenie neštandardných príjmov štátneho rozpočtu sa v roku 2002 nahradilo príjmami z deblokácií časti ruského dlhu v sume 6,1 mld. Sk v kapitole Štátny dlh Slovenskej republiky, ktoré majú jednorazový charakter a v zmysle medzinárodných metodík sa nezapočítavajú do štandardných príjmov. Najvyšší kontrolný úrad Slovenskej republiky konštatuje, že objem maximálneho schodku štátneho rozpočtu vymedzený zákonom o štátnom rozpočte na rok 2002, t. j. v sume 53,5 mld. Sk, vláda Slovenskej republiky dodržala napriek tomu, že v príjmovej časti štátneho rozpočtu sa v roku 2002 nepodarilo napĺňať plánovaný objem príjmov jednotlivých položiek. Išlo už o spomenutý výpadok v kategórii nedaňových príjmov o 7,5 mld. Sk oproti schválenému rozpočtu. Objem výdavkov na rok 2002 bol zákonom o štátnom rozpočte stanovený v sume 257,9 mld. Sk, skutočné výdavky v celkovej sume 272 mld. Sk prevýšili upravený rozpočet o 1 mld. Sk a predstavovali jeho plnenie na 100,4 %. Zásadnou metodickou zmenou v sledovaní výdavkov štátneho rozpočtu v roku 2002 bolo uplatnenie funkčnej klasifikácie namiesto odvetvovej, podľa ktorej sa výdavky sledovali do roku 2001. Objem realizovaných výdavkov štátneho rozpočtu v roku 2002 výrazne ovplyvnila reforma verejnej správy, keď sa v súlade so zákonom o prechode niektorých pôsobností z orgánov štátnej správy na obce a vyššie územné celky v priebehu roku postupne delimitovali rozpočty organizácií v oblasti zdravotníctva, školstva, sociálnych vecí a kultúry z pôsobnosti príslušných rozpočtových kapitol do pôsobnosti obcí a vyšších územných celkov. Úroveň realizovaných výdavkov ovplyvnila aj transformácia štátnych fondov do štátneho rozpočtu. Vážené dámy poslankyne, vážení páni poslanci, Najvyšší kontrolný úrad na základe výsledkov kontroly hospodárenia a správnosti zostavenia záverečných účtov rozpočtových kapitol a návrhu štátneho záverečného účtu Slovenskej republiky za rok 2002 konštatuje: V rozpočtovom hospodárení Slovenskej republiky sa v roku 2002 dosiahli príjmy 220,361 878 mld. Sk, výdavky 272,003 866 mld. Sk, schodok predstavuje čiastku 51,641 988 mld. Sk. Štátny dlh k 31. 12. 2002 je vykázaný vo výške 388,435 424 mld. Sk a oproti roku 2001 sa zvýšil o 20,897 222 mld. Sk. Zo zdrojov získaných z privatizácie majetku štátu boli v roku 2002 uhradené záväzky štátu z minulých rokov vo výške 56,286 984 mld. Sk. Hospodárenie verejnej správy za rok 2002 vykázané v metodike ESA 95 dosiahlo schodok vo výške 77,805 mld. Sk, čo predstavuje 7,2 % HDP. Vláda Slovenskej republiky pri realizovaní výdavkov dodržala objem maximálneho schodku štátneho rozpočtu, ako bol stanovený v zákone o štátnom rozpočte na rok 2002. Vláda Slovenskej republiky v roku 2002 tiež dodržala rámec maximálneho možného zvýšenia objemu záväzkov štátu vymedzený zákonom o štátnom dlhu. Vláda Slovenskej republiky svojím uznesením č. 383 z 21. mája tohto roku v bode C. uložila podpredsedovi vlády a ministrovi financií vykonať zúčtovanie a finančné vysporiadanie rozpočtových vzťahov ústredných orgánov a nimi riadených organizácií, obcí a vyšších územných celkov so štátnym rozpočtom do 31. 8. 2003. V návrhu štátneho záverečného účtu Slovenskej republiky za rok 2002 je hodnotenie stavu a zmien majetkovej časti štátu v tuzemských spoločnostiach len v správe Ministerstva financií Slovenskej republiky, a nie všetkých subjektov uvedených v § 49b ods. 1 zákona o rozpočtových pravidlách. V roku 2002 pretrvával stav, keď colné úrady viedli svoje účty v rozpore s § 34 ods. 5 zákona o rozpočtových pravidlách v komerčných peňažných ústavoch. V roku 2002 pretrvávali nedostatky v uplatňovaní zákonov a iných všeobecne záväzných právnych predpisov pri použití rozpočtových prostriedkov, najmä zákona o rozpočtových pravidlách, zákona o účtovníctve, zákona o verejnom obstarávaní a zákona o cestovných náhradách, pričom uvedené dokumentuje množstvo zistených porušení týchto zákonov v jednotlivých rozpočtových kapitolách v súvislosti s uplatňovaním zásad maximálnej hospodárnosti, efektívnosti a transparentnosti pri čerpaní rozpočtových prostriedkov. Výsledky kontrol financovania projektov v rámci predvstupových fondov Európskych spoločenstiev poukazujú na nutnosť rýchlejšieho zosúladenia všeobecne záväzných predpisov so smernicami Európskych spoločenstiev, v programe SAPARD bolo z celkového objemu disponibilných finančných zdrojov k 31. 12. 2002 v percentuálnom vyjadrení využitých 1,6 % schválených finančných prostriedkov. V roku 2002 pretrvával nepriaznivý stav v oblasti príjmov z realizovaných štátnych záruk a poskytnutých návratných finančných výpomocí najmä z dôvodov insolventnosti, konkurzov a likvidácií dlžníkov štátu, pri preberaní štátnych záruk dochádzalo aj k nahradzovaniu priamych výdavkov štátu úvermi so štátnou zárukou, čo vedie k odkladaniu finančných problémov štátu do ďalších období. Dlhodobo pretrvávajúca prax rozpočtového hospodárenia štátu na úkor jeho prehlbujúceho sa zadlžovania, ako aj poskytovanie takých štátnych záruk, ktorých realizovanie je vysoko rizikové, sa premieta do stavu, v ktorom je Slovenská republika zatiaľ vzdialená od dosiahnutia referenčnej hodnoty 3 % podielu schodku verejných financií na hrubom domácom produkte ako jedného z kritérií na vstup do Európskej menovej únie. Najvyšší kontrolný úrad Slovenskej republiky odporúča Národnej rade Slovenskej republiky využiť toto stanovisko v procese schvaľovania návrhu štátneho záverečného účtu Slovenskej republiky za rok 2002, ako aj pri prerokúvaní návrhu štátneho rozpočtu na rok 2004 a v ďalšom legislatívnom procese. Ďakujem za pozornosť.